Source: http://www.bihon.ro/s-au-incoronat-la-bucuresti/news-20080511-03500530
Timestamp: 2018-03-25 05:23:45+00:00

Document:
S-au „încoronat” la Bucureşti - BIHON
S-au „încoronat” la Bucureşti
11. mai 2008 14:01
BUCURESTI – Disputat la bazinul Dinamo, cel de-al IV-lea şi totodată ultimul turneu final al Superligii Naţionale de polo pe apă nu a mai avut nicio miză în ceea ce priveşte titlul de campioană, acontat deja de mult timp de echipa CSM Leonardo.
Turneul a prezentat importanţă doar pentru stabilirea formaţiei vicecampioane, câştigat în cele din urmă de Dinamo.
Dinamo, locul doi
CSM Leonardo n-a dorit parcă să arbitreze disputa dintre cele două echipe bucureştene, pierzând de această dată atât în faţa Stelei, cât şi a lui Dinamo. În mod inevitabil, formaţia orădeană a resimţit atmosfera de vacanţă, elevii antrenorului Cornel Gordan făcându-şi însă datoria cu vârf şi îndesat de-a lungul întregului campionat. CSM Leonardo a înregistrat la Bucureşti o victorie, 9-5 cu Rapid, şi două eşecuri, 5-8 cu Dinamo şi 9-12 cu Steaua. Turneul s-a încheiat cu acordarea medaliilor şi tricourilor de campioni pentru componenţii echipei orădene, precum şi cu acordarea premiilor speciale ale ediţiei. Conform aşteptărilor, tehnicianului CSM Leonardo, Cornel Gordan, i-a fost atribuit titlul de cel mai bun antrenor al campionatului, pe care l-a câştigat de altfel şi în sezonul trecut.
Ramiro, golgeter
Ramiro Georgescu a cucerit prestigiosul titlul de golgeter al ediţiei, cu un total de 139 de goluri marcate. Ramiro se află la al doilea titlu de golgeter al Superligii, după cel câştigat în sezonul 2005-2006. De remarcat faptul că pe locul secund în clasamentul celor mai buni marcatori ai actualului campionat se află un alt orădean, Gheorghe Dunca, cu 106 goluri, fapt care spune multe despre forţa de atac a echipei noastre. Pe lângă punctajul de excepţie, CSM Leonardo a realizat de altfel şi un golaveraj fabulos, 642-225, nemaiîntâlnit în istoria din ultimele două decenii a Superligii. Titlul de cel mai portar i-a revenit lui Bertini Nenciu (Steaua). În paranteză fie spus, orădeanul Barát Ferenc nu a fost cu nimic mai prejos decât portarul naţionalei. Probabil că organizatorii s-au gândit însă că nu pot acorda Oradiei toate superlativele ediţiei.
În calitate de campioană, CSM Leonardo va juca din nou în Euroligă, iar următoarele trei clasate au posibilitatea de a se înscrie în Cupa LEN.

References: CSM 

CSM 
 CSM 
 CSM 
 CSM 
 CSM